CELEX ID: 12016E126

--- ENGLISH ---

Document:
$en_document

Summary:
$en_summary

--- DANISH ---

Document:
7.6.2016
DA
Den Europæiske Unions Tidende
C 202/99
Artikel 126
(tidl. artikel 104 i TEF)
1.   Medlemsstaterne skal undgå uforholdsmæssigt store offentlige underskud.
2.   Kommissionen overvåger udviklingen i medlemsstaternes budgetsituation og i deres offentlige gæld med henblik på at identificere alvorlige fejl. Den skal navnlig undersøge, om budgetdisciplinen overholdes på grundlag af følgende to kriterier:
a)
hvorvidt den procentdel, som det forventede eller faktiske offentlige underskud udgør af bruttonationalproduktet, overstiger en given referenceværdi, medmindre
—
denne procentdel er faldet væsentligt og vedvarende og har nået et niveau, der ligger tæt på referenceværdien
—
eller overskridelsen af referenceværdien kun er exceptionel og midlertidig, og nævnte procentdel fortsat ligger tæt på referenceværdien
b)
hvorvidt den procentdel, som den offentlige gæld udgør af bruttonationalproduktet, overstiger en given referenceværdi, medmindre denne procentdel mindskes tilstrækkeligt og nærmer sig referenceværdien med en tilfredsstillende hastighed.
Referenceværdierne er fastsat i den protokol om proceduren i forbindelse med uforholdsmæssigt store underskud, der er knyttet som bilag til traktaterne.
3.   Hvis en medlemsstat ikke opfylder kravene i forbindelse med et af eller begge disse kriterier, udarbejder Kommissionen en rapport. I Kommissionens rapport tages der ligeledes hensyn til, om det offentlige underskud overstiger de offentlige investeringsudgifter, samt til alle andre relevante forhold, herunder medlemsstatens økonomiske og budgetmæssige situation på mellemlang sigt.
Kommissionen kan ligeledes udarbejde en rapport, hvis den, selv om kravene efter kriterierne er opfyldt, er af den opfattelse, at der er risiko for et uforholdsmæssigt stort underskud i en medlemsstat.
4.   Det Økonomiske og Finansielle Udvalg afgiver udtalelse om Kommissionens rapport.
5.   Hvis Kommissionen finder, at der er eller kan opstå et uforholdsmæssigt stort underskud i en medlemsstat, skal den afgive en udtalelse til den pågældende medlemsstat og underrette Rådet herom.
6.   Rådet fastslår på grundlag af et forslag fra Kommissionen og under hensyntagen til de bemærkninger, som den pågældende medlemsstat måtte ønske at fremsætte, efter en generel vurdering, om der foreligger et uforholdsmæssigt stort underskud.
7.   Hvis Rådet i henhold til stk. 6 fastslår, at der foreligger et uforholdsmæssigt stort underskud, vedtager det på grundlag af en henstilling fra Kommissionen uden unødig forsinkelse henstillinger, som det retter til den pågældende medlemsstat, for at den skal bringe denne situation til ophør inden for en given frist. Disse henstillinger offentliggøres ikke, jf. dog stk. 8.
8.   Konstaterer Rådet, at dets henstillinger ikke er fulgt op af virkningsfulde foranstaltninger inden for den fastsatte frist, kan det offentliggøre sine henstillinger.
9.   Undlader en medlemsstat fortsat at efterkomme Rådets henstillinger, kan Rådet træffe afgørelse om at pålægge medlemsstaten inden for en bestemt frist at træffe foranstaltninger til den nedbringelse af underskuddet, som Rådet skønner nødvendig for at rette op på situationen.
I et sådant tilfælde kan Rådet anmode den pågældende medlemsstat om at forelægge rapporter i henhold til en bestemt tidsplan for at undersøge denne medlemsstats tilpasningsbestræbelser.
10.   Den i artikel 258 og 259 fastsatte klageret kan ikke udøves i forbindelse med stk. 1-9 i nærværende artikel.
11.   Så længe en medlemsstat ikke efterkommer en beslutning, der er truffet i overensstemmelse med stk. 9, kan Rådet træffe afgørelse om at anvende eller forstærke, alt efter situationen, en eller flere af følgende foranstaltninger:
—
kræve, at den pågældende medlemsstat offentliggør yderligere oplysninger, der skal specificeres af Rådet, før den udsteder obligationer og andre værdipapirer
—
opfordre Den Europæiske Investeringsbank til at tage sin udlånspolitik over for den pågældende medlemsstat op til fornyet overvejelse
—
kræve, at den pågældende medlemsstat deponerer et ikke-rentebærende beløb af en passende størrelse hos Unionen, indtil det uforholdsmæssigt store underskud efter Rådets opfattelse er blevet korrigeret
—
pålægge bod af en passende størrelse.
Formanden for Rådet underretter Europa-Parlamentet om de afgørelser, der er truffet.
12.   Rådet ophæver nogle af eller alle sine afgørelser eller henstillinger som omhandlet i stk. 6-9 og stk. 11, i det omfang det uforholdsmæssigt store underskud i den pågældende medlemsstat efter Rådets opfattelse er blevet korrigeret. Hvis Rådet tidligere er fremkommet med offentlige henstillinger, fremsætter det, så snart afgørelsen efter stk. 8 er ophævet, en offentlig erklæring om, at der ikke længere er et uforholdsmæssigt stort underskud i den pågældende medlemsstat.
13.   Når Rådet vedtager de afgørelser eller henstillinger, der er nævnt i stk. 8, 9, 11 og 12, træffer det afgørelse på grundlag af en henstilling fra Kommissionen.
Når Rådet vedtager de foranstaltninger, der er nævnt i stk. 6-9, 11 og 12, træffer det afgørelse uden at tage stemmeafgivningen fra det medlem af Rådet, der repræsenterer den pågældende medlemsstat, i betragtning.
Det kvalificerede flertal af de øvrige medlemmer af Rådet defineres som angivet i artikel 238, stk. 3, litra a).
14.   Den protokol om proceduren i forbindelse med uforholdsmæssigt store underskud, der er knyttet som bilag til traktaterne, indeholder yderligere bestemmelser vedrørende gennemførelsen af den procedure, der er beskrevet i denne artikel.
Rådet, der træffer afgørelse med enstemmighed efter en særlig lovgivningsprocedure og efter høring af Europa-Parlamentet og Den Europæiske Centralbank, vedtager passende bestemmelser, som derefter erstatter ovennævnte protokol.
Med forbehold af de øvrige bestemmelser i dette stykke fastsætter Rådet på forslag af Kommissionen og efter høring af Europa-Parlamentet, de nærmere regler og definitioner for anvendelsen af bestemmelserne i nævnte protokol.

Summary:
Europa-Kommissionens Generaldirektorat for Økonomiske og Finansielle Anliggenders rolle — GD ECFIN
RESUMÉ AF:
Artikel 121 i traktaten om Den Europæiske Unions funktionsmåde (TEUF)
Artikel 126 i traktaten om Den Europæiske Unions funktionsmåde (TEUF)
HVAD ER FORMÅLET MED ARTIKEL 121 OG 126 I TRAKTATEN OM DEN EUROPÆISKE UNIONS FUNKTIONSMÅDE?
Artikel 
121
 og 
126
 i TEUF indeholder bestemmelser om overvågning af de økonomiske politikker og resultater i 
medlemsstaterne
 i 
Den Europæiske Union
 (EU), med inddragelse af 
Europa-Kommissionen
.
Medlemsstaterne skal forelægge oplysninger om deres økonomiske politikker for Kommissionen.
Hvis der er risiko for, at et EU-lands politikker bringer 
Den Økonomiske og Monetære Union
 i fare, kan Kommissionen udstede en advarsel og give 
Rådet
 forslag til henstillinger (artikel 121).
Kommissionen overvåger udviklingen i EU-landenes budgetsituation, og hvis der er alvorlige fejl i tilknytning til landets politik, kan den forelægge Rådet forslag til henstillinger om at indlede en procedure mod det pågældende land.
Generaldirektoratet for Økonomiske og Finansielle Anliggender (GD ECFIN) er en tjenestegren under Kommissionen, der har til formål at bidrage til at øge den økonomiske velstand for borgerne i EU og uden for EU ved at styrke udviklingen af konkurrencedygtige økonomier med høj beskæftigelse.
HOVEDPUNKTER
Rolle
Tjenestegrenen bidrager til udviklingen af politikker, som er rustet til bæredygtig og inklusiv økonomisk vækst og til samtidig at bevare makroøkonomisk og finansiel stabilitet. Den skal bl.a.:
gennemføre nødvendige strukturreformer
stræbe mod at opnå og fastholde sunde offentlige finanser og en passende politiksammensætning (ved at finde den rette kombination af politikker for at maksimere vækst og beskæftigelse)
tilskynde til investeringer i 
produktiv kapital
 (varer og infrastrukturer, der bidrager til at skabe vækst) og 
menneskelig kapital
 (uddannelse).
Hovedformål
Tjenestegrenens arbejde er koncentreret om at opfylde to af Kommissionens overordnede mål:
et nyt skub til beskæftigelse, vækst og investering
en dybere og mere retfærdig økonomisk og monetær union.
Den har til dette formål fastlagt en strategi, der går ud på at forfølge fem specifikke målsætninger:
styrkelse af politikker, der fremmer vækst og beskæftigelse i 
euroområdet
 og EU
styrkelse af makroøkonomisk og finanspolitisk stabilitet euroområdet og EU
styrkelse af investeringer i EU
styrkelse af velstand uden for EU
forbedring af Den Økonomiske og Monetære Unions effektive virkemåde.
Europæisk semester
Det 
europæiske semester
 er oprettet for at samordne økonomiske politikker i hele EU i løbet af året og for at løse EU's økonomiske udfordringer. ECFIN spiller en central rolle ved at:
udføre en detaljeret analyse af hvert lands budgetmæssige og økonomiske udfordringer samt politiske planer
udarbejde politiske vejledninger tilpasset hvert EU-land med landespecifikke henstillinger, der skal gennemføres inden for de efterfølgende 12-18 måneder og derefter
overvåge den økonomiske udvikling og reformere gennemførelsen.
Iværksættelse af procedurer
ECFIN spiller en vigtig rolle i forbindelse med iværksættelsen af procedurer mod EU-lande under 
stabilitets- og vækstpagten (SVP)
 og 
proceduren i forbindelse med makroøkonomiske ubalancer (PMU)
:
I situationer, hvor et EU-lands budgetunderskud eller offentlige gæld anses for uforholdsmæssigt stort i forhold til visse fastsatte referenceværdier, kan Kommissionen udarbejde en rapport om at iværksætte en 
procedure i forbindelse med uforholdsmæssigt store underskud (EDP)
 og henstille til Rådet om at indlede denne procedure. Kommissionen kan også rette en advarsel til lande, som ikke opfylder deres budgetmæssige mål på mellemlang sigt.
GD ECFIN er den vigtigste leverandør af analysen i 
rapporten om varslingsmekanismen
 og af en stor del af de 
dybtgående undersøgelser
. Generaldirektoratet spiller også en koordinerende rolle i forbindelse med visse aspekter i PMU-overvågningen. I tilfælde af mere alvorlige ubalancer kan Kommissionen foreslå at iværksætte en 
procedure i forbindelse med uforholdsmæssigt store ubalancer
 som led i den korrigerende del af PMU. Efterfølgende overvåger GD ECFIN udbedringen af de uforholdsmæssigt store ubalancer.
BAGGRUND
For yderligere oplysninger henvises til:
Økonomiske og Finansielle Anliggender
 (
Europa-Kommissionen
).
HOVEDDOKUMENTER
Konsolideret udgave af traktaten om Den Europæiske Unions funktionsmåde — Tredje del — Unionens interne politikker og foranstaltninger — Afsnit VIII — Den økonomiske og monetære politik — Kapitel 1 — Den økonomiske politik — 
Artikel 121
 (tidl. artikel 99 i TEF) (EUT C 202 af 
7.6.2016
, 
s. 97-98
).
Konsolideret udgave af traktaten om Den Europæiske Unions funktionsmåde — Tredje del — Unionens interne politikker og foranstaltninger — Afsnit VIII — Den økonomiske og monetære politik — Kapitel 1 — Den økonomiske politik — 
Artikel 126
 (tidl. artikel 104 i TEF) (EUT C 202 af 
7.6.2016
, 
s. 99-102
).
seneste ajourføring 
3.9.2021